4
Jisubu themba
(Mrk 1:12-13; Luk 4:1-13)
1 + Adudagi Devil-na* Jisubu themnanaba Thawai Asengbana mahakpu lamjao lamhangda puthoklammi. 2 Amasung Jisuna ahing nungthil numit niphuni chara hellaklabada mapuk lamlaklammi. 3 Aduga athemba mapu aduna Ibungogi nakta laktuna hairak-i, “Nahakna Tengban Mapugi Machanupa oirabadi, nung-sing asi tal onnaba yathang piyu.”
4 + Maduda Ibungona mangonda khumlak-i, “Mapugi Puyana asumna hai, ‘Tal khaktagi mapanna mioibana hingloi, adubu Tengban Mapugi chindagi thoklakpa wahei khudinggi mapanna hinggani.’ ” 5 Adudagi Devil-na Jisubu asengba sahar, Jerusalem-da pure, aduga mahakpu Mapugi sanglen-gi khwaidagi wangba matonda lep-halle. 6 +Aduga mahakna hairak-i, “Nahakna Tengban Mapugi Machanupa oirabadi, nasa nathanta chongthajou; maramdi Mapugi Puyada asumna iduna lei,
‘Tengban Mapuna mahakki dutsingda nanggi maramda yathang pibigani;
Aduga, Nahakki khong phaoba nungda yeisindanabagidamak
makhoigi khutna nahakpu pamkhatpigani.’ ”
7 + Maduda Jisuna mangonda hairak-i, “Mapugi Puyada asumnasu iduna lei, ‘Nahakna nahakki Tengban Mapu, MAPU IBUNGO-bu chang yengloidabani.’ ”
8 Adudagi Devil-na Jisubu amukka awangba chingthak amada pukhatle aduga mangonda taibangpan asigi ningthou leibak pumnamak amadi makhoigi matik mangal pumnamak uhalle. 9 Aduga Devil-na Ibungoda hairak-i, “Nahakna eingonda khuru khudak kunduna khurumjarabadi, eina nangonda pumnamaksing asi pibigani.”
10 +Maduda Jisuna mangonda hairak-i, “Inaktagi chathokkhro, Satan! Mapugi Puyada asumna iduna lei, ‘Nahakna nahakki Tengban Mapu, MAPU IBUNGO khaktabu khurumjagadabani amasung thouganjagadabani!’ ”
11 Adudagi Devil-na Ibungobu thadoktuna chatkhirammi, amasung swargadutsing laktuna Ibungobu thougal tourammi.
Jisuna Galilee-da pao sandokpa houba
(Mrk 1:14,15; Luk 4:14-15)
12 + John-bu keisumsangda thamkhre haiba Jisuna tarabada, mahakna Judea-dagi Galilee-da halaklammi. 13 Aduga mahakna Nazareth-ta hanna chatlaba tungda Capernaum-da laktuna leirammi. Capernaum asi Zebulun amasung Naphtali-gi lamda leiba, Galilee patki mapanda leiba khunni. 14 Masina Tengban Mapugi wa phongdokpa maichou Isaiah-na haikhiba wa adu thunghalle:
15 +“Zebulun-gi lamdam amadi Naphtali-gi lamdam,
pat taba lambida, Jordan turen-gi wangmada leiriba,
atoppa phurupsinggi Galilee!
16 Amambada leiriba mising aduna achouba mangal ama ujare;
asibagi amamba lamdamda leiriba makhoising adugi mathakta mangal aduna ngallare.”
17 + Matam adudagi houna Jisuna pao sandokpa houraduna hai, “Nakhoina paptagi pukning hong-u, maramdi swarga leibak adu naksillakle.”
Jisuna mahakki ahanba tung-inbasing kouba
(Mrk 1:16-20; Luk 5:1-11)
18 Nongma Jisuna Galilee-gi pat mapanda chatlingeida Peter kouba Simon amasung mahakki manao Andrew, makhoi machin-manao anina pat aduda in hunduna leiramba adu ure. Maramdi makhoi nga phaba mising oirammi. 19 Aduga Jisuna makhoida hairak-i, “Lak-u, eigi itung illu, eina nakhoibu mi phabasing oihan-gani.” 20 Khudak adumaktada makhoina makhoigi in-sing adu thanamduna Ibungogi tung-injare. 21 Adudagi Ibungona mapham adudagi asum lakpada machin manao ani, haibadi Zebedeegi macha Jacob amadi mahakki manao John-bu ure. Makhoina makhoigi hida mapa Zebedee-ga loinana, makhoigi in-sing semjin-sajinduna leirammi. Amasung Ibungona makhoibu kourammi. 22 Maduda makhoina khudak aduda hi amasung mapabu thadoklamlaga Ibungogi matung injakhi.
Jisuna anaba phahanbiba
(Luk 6:17-19)
23 + Adudagi Jisuna synagogue-singda tambiduna, Ningthou leibakki maramda aphaba pao sandokladuna amadi makhal khudinggi laina amadi anabasingbu phahanbiduna Galilee-gi mapham sinba thungna chatlammi. 24 Aduga Ibungogi paona Syria sinba thunglammi. Amasung mahakki manakta misingna makhal kayagi lainana naraba pumnamak haibadi akanba cheina khaanglibasing, lai phattaba changbasing, sarei houbasing, aduga pangtha-sithaduna naba pumnamakpu puraklammi. Aduga Ibungona makhoi pumnamakpu phahanbirammi. 25 Aduga Galilee, Decapolis, Jerusalem, Judea amadi Jordan turen wangmadagi yamlaba miyamsingna Ibungogi matung injare.
+ 4:1 Heb 2:18; 4:15 * 4:1 Satan-gi atoppa maming ama + 4:4 Aniwa 8:3 + 4:6 Isei 91:11,12 + 4:7 Aniwa 6:16 + 4:10 Aniwa 6:13 + 4:12 Mat 14:3; Mrk 6:17; Luk 3:19,20 + 4:15 Isei 9:1,2 + 4:17 Mat 3:2 + 4:23 Mat 9:35; Mrk 1:39